Vabamüürlus

Vabamüürlus ehk massoonlus (prantsuse keeles franc-maçonnerie, inglise keeles freemasonry) on elitaarne, initsiatsiooniriitusi kasutav, ülemaailmne hierarhiline salaühing, mis on jagunenud erinevateks, sageli omavahel seotud organisatsioonideks. Vabamüürluse avalikud eesmärgid on oma liikmete (vabamüürlaste ehk massoonide) kõlbeline täiustamine, abivajajate aitamine ning valgustatuse ja hariduse edendamine, et selle kaudu maailma paremaks muuta. Ajaloos on kasutatud ka nime Vabamüürlaste Ordu.

Erinevate allikate järgi on organiseerunud vabamüürlasi maailmas kokku vähemalt 6 miljonit ja neid leidub peaaegu kõikides riikides. Suhtumine vabamüürlusse on olnud mitmetine. Muuhulgas on vabamüürlasi süüdistatud varjatud võimuambitsioonides.

Ühingusse astumine
Vabamüürlaste ühinguga liitutakse soovi ja kutse meetodil. Liitumise eelduseks on usk kõrgemasse olevusse, ükskõik kuidas seda siis ka ei tõlgendata. Teadaolevalt on ainus erand Prantsusmaa vabamüürlus, mis on avatud ka ateistidele.

Isik, kes soovib ühingusse astuda, peab selleks soovi avaldama, seejärel võtavad looži valitud liikmed temaga ühendust. Soodsalt kulgenud vestluse korral antakse üle ametlik kutse saada "õpipoisiks". Aja möödudes on šoti riituses võimalik tõusta kuni 33. kraadi vabamüürlaseks. Yorki riituses (näiteks Rootsis) on 11 astet ja misraimis 99 astet. Hierarhias tõustakse kooskõlas isiku panusega  organisatsioonis ja seal oldud ajaga. Loožidesse vastuvõtmisel arvestatakse sotsiaalset seisust ja päritolu (näiteks on kõik Ameerika ja Rootsi loožid elitaarsed), usulist kuuluvust ja usutunnistust (näiteks Rootsis ei võeta vabamüürlaseks juute). Enamik vabamüürlaste organisatsioone võtab liikmeks ainult mehi.

Eesti vabamüürlaste statuut keelab liikmetel avalikustada teavet looži tegevuse kohta või avaldada teiste liikmete nimesid. Rootsi vabamüürlased avaldavad regulaarselt oma liikmete nimekirju, seda teevad ka kõige salajasemad USA loožid. Neid nimekirju nimetatakse matrikliteks.

Ideoloogia

Vabamüürluse ideoloogia on ametlikult seotud valgustusaadetega. Kõrgvabamüürlased, eriti Ameerikas, olid sageli seotud kuritegevusega. Nende seas leidus salakaubavedajaid, mereröövleid ja orjakaupmehi, keda loožid seadusesilma eest kaitsesid. Suurmeistrite seas oli ka orjapidajaid, nagu näiteks Aron Lopez Long Islandil. Rahvusvahelise vabamüürluse juht Albert Pike unistas orjandusliku riigi rajamisest konföderatsiooni nime all ja päästis selle nimel valla kodusõja. Massoonid üritasid korduvalt tappa mittevabamüürlasest USA presidenti Abraham Lincolni, kes nende plaane takistada püüdis. Lõpuks õnnestus see vabamüürlasel John Wilkes Boothil.

Prantsuse vabamüürlased organiseerisid võrdsuse idee ettekäändel Venemaal 1917. aastal rea riigipöördeid, mida nimetasid revolutsioonideks. Seda kinnitavad vabamüürlased oma ajakirjas Humanisme.

Vabamüürluse päritolu
Vabamüürlust on mõjutanud vanemad traditsioonid, selle ajalooliste juurte kohta on erinevaid teooriaid. Vabamüürlaste sümboolikas on mõjutusi Vana-Egiptuse ja Vana-Kreeka müsteeriumitelt, Templiordult, roosiristlastelt, kabalalt ja gnostitsismilt. Teatud sarnasusi on sufistlike derviši vennaskondadega, mis hakkasid tekkima 12. sajandil. 

Sõna "vabamüürlane" võeti kasutusele ajal, mil talupojad olid Euroopas pärisorjad. Nad olid kinnistatud maa külge ega tohtinud lahkuda. Müürsepatöö vajas see-eest oskusi, mida igal talupojal ei olnud. Sellepärast olid müürsepad ühed vähestest töölistest, kes rändasid vabalt ringi ja otsisid ehitustööd. Nii nagu mõne teisegi elukutse esindajad, moodustasid ka müürsepad kutseorganisatsioone. Jutud sellest, nagu oleks vabamüürlus tekkinud muistses Iisraelis Piibli aegadel, kuuluvad legendide valda.

Vabamüürlastel on ka oma pühak Hiram Abiff. Legendi järgi oli ta geniaalne õpipoiss, kelle tappis tema vananev meister, et saada enda nimele oma hiilgava õpilase tööd. Olenevalt allikast ning loožist, on erinevusi nimekujus, ehitusobjektis ja töös, mida Hiram Abiff tegi.

Ehitajate ühingud
Kõige levinuma teooria kohaselt on vabamüürlaste liit välja kasvanud ehitusmeistrite ühingutest, mida Inglismaal ja Šotimaal nimetati loožideks (inglise keeles lodge). Mandri-Euroopas vastasid neile ehituskuurid (bauhütte). Mõlemad olid algselt ehitajate hütid ehituse juures.  

Sõna "loož" esimene teadaolev kasutus oli aastal 1287 tsistertslaste kloostri ehitamisel Vale Royalis Chesteris. Algselt polnud loož muud kui pilliroohütt, milles puusepad töötasid ja võib-olla lõunatasid. Mujal võisid nad ka öösel loožis magada.

Vabamüürluse ajalugu

Organiseeritud vabamüürluse rajamise ametlik kuupäev on 24. juuni 1717, mil neli "looži" (müürlaste tsunft ja roosiristlased) ühendati esimeseks suurloožiks nimega Inglismaa Ühendatud Suurloož. Sel ajal oli vabamüürlaste loože ka juba Prantsusmaal ja Saksamaal. 24. juuni on kogu maailma vabamüürlaste suurpüha. 

Looži tunti nimega Vabad Müürsepad (Free Masons). See oli tsunft, mis koondas põhiliselt ehitusega seotud käsitöölisi: müüriladujaid, ehituskivide töötlejaid jne. Alates 16.–17. sajandist hakati vastu võtma isikuid, kes tõstsid organisatsiooni prestiiži ning tõid kaasa raha looži püsimise heaks. Tekkisid poliitilise suunitlusega tsunftid. 

18. sajandil (alates 1717. aastast) loodi vabamüürluse tänapäeval toimiv poliitiline organisatsioon. Samal ajal ehitati raskesti jälgitavat, astmelist loožide süsteemi, mis toimis geograafilisel ja rahvuslikul alusel. 

Vabamüürluse ajaloos on vähe vaieldamatuid fakte. Esimese suurlooži rajamisest võib mainida ajas tagasi minnes järgmisi sündmusi:
1717 esimese suurlooži asutamine Londonis;
1646 Elias Ashmole'i vastuvõtmine vabamüürlaseks Warringtonis;
1425 Henry VI keelustas vabamüürlaste iga-aastase kogunemise;
1419 Cooke'i käsikiri;
1390 Halliwelli käsikiri;
1376 sõna "vabamüürlane" esimene teadaolev kasutus;
1356 Londoni müürseppadekompanii moodustamine.

On väidetud, et esimese looži asutas Inglise kuningas Athelstan 926. aastal Yorkis pärast seda, kui ta oli ristiusku pöördunud. Ent Inglise kuningad olid juba sajandeid olnud kristlased. Pole ka teada, et Athelstani asutatud organisatsioonil olnuks seoseid vabamüürlusega.

1352. aastal avaldati eeskirjad, mis reguleerisid looži kuulunud müürsepa käitumist Yorkis. Neid kirjeldatakse "muistsete müürseppade tavadena". Meister ja tema asetäitja pidid vanduma, et järgivad neid tavasid. Pool sajandit hiljem pidid juba kõik müürsepad sama vande andma. See sisaldas töötasumäärasid, tööaega, pühasid jne. 

18. sajandi lõpul ühingud politiseerusid. Adam Weishaupt moodustas vabamüürluse vabamüürlaste sees ehk illuminaatide voolu. Illuminaadid tähendab eesti keeles "valgustatud" – valgustuse (hariduse, õpetluse) kandjad. 

Paljud ajaloolased on uurinud vabamüürluse tausta ja nende osalust sündmustes, mis on vapustanud avalikkust. Nii mõnigi vabamüürlaste juht (näiteks Giuseppe Mazzini, Giuseppe Garibaldi, Napoleon, Albert Pike, David Rockefeller jt) on võtnud omaks vandenõude juhtimise. Ka maailma suurimate riikide eesotsas on salaseltside esindajaid. Nii on USA 43. president George W. Bush illuminaatidega seostatud looži Skull and Bones liige. Massoonide toimepandud poliitiliste kuritegude kohta on väga palju dokumente Moskva eriarhiivis, mis rajati Teise maailmasõja järel, et hoiustada Euroopast sõjasaagiks saadud massoonide dokumente.

Esimene mustanahaliste loož USAs asutati 1784 aastal Inglismaa Ühendatud Suurloož'i heakskiidul. Looži nimeks sai African Lodge 459. Tänapäeval kutsutakse mustanahaliste loože USAs Prince Hall loožideks ja enamus osariikides on samaaegselt 2 suurlooži (Grand Lodge of Arizona ja Prince Hall Grand Lodge of Arizona).

Rituaalid, kraadid ja sümboolika

Vabamüürlaste loožides kasutatakse mitmesuguseid sümboleid, näiteks sirkel, vinkel, kellu, lood, põll.

Üks tuntumaid sümboleid on kõikenägev silm. Seda on kujutatud ka USA ühedollarisel rahatähel (silm püramiidi tipus kolmnurgas) ja sellest inspireerituna Eesti vanal 50-kroonisel rahatähel – silm kolmnurgas. 

Paljud tähtsad USA ja teiste maailma riikide linnade ehitised on tähistatud vabamüürlaste märkidega. Ka paljud keskajal ehitatud katedraalid kannavad vabamüürlaste vennaskona sümboolikat.

USA pealinna Washingtoni planeeris vabamüürlasest prantsuse arhitekt Pierre Charles L'Enfant. Selle tõttu on pealinna põhiplaanis (tänavate asetus) ja enamikul avaliku sektori hoonetel massoonlikud sümbolid.

Vabamüürlastel on rohkesti salajasi märke, näiteks sümboolne käepigistus või tervitus ja hädaabimärk.

Templitöö 

Vabamüürlaste kinnist rituaalset koosolekut nimetatakse templitööks ehk loožitööks. Selle eesmärk on vabamüürlaslik sotsialiseerumine. See vahendab üksikisikule pärimuslikul meetodil vabamüürlikke väärtusi, kasutades sümboleid ja allegooriaid, mis peavad võrdselt kõnetama nii mõistust kui ka tundeid. Sellega ei sunnita vabamüürlasele siiski peale mingeid usulisi tõekspidamisi ega metafüüsilisi seisukohti.

Vabamüürlus ja vastuoluline heategevus 
Vabamüürlased tegelevad suures ulatuses ka heategevusega kuid kahjuks umbes 80% annetatud rahast läheb nende endaga seotud organisatsioonidele. See ei ole nii igal pool maailmas. 2014 aasta kohtulahend Suurbritannias paljastas, et aastatel 1973-1996 annetas Inglismaa Ühendatud Suurloož 82 miljonit naelstelingit heategevuseks millest vaid 17 miljonit oli heategevusorganisatsioonidele kel puudus seos vabamüürlusega.

Oletused vabamüürlaste päritolu kohta
Mõned autorid on välja tulnud väidetega, et vabamüürlaste organisatsiooni taga on iidne tarkade rühmitus Valgustuse Kandjad, kellega koostöös loodi Vana-Egiptuse ühendatud riik. Vabamüürlaste sümboolika (silm, püramiid, viisnurk, sirkel) pärinevat Egiptuse preestritelt.

Oletused vabamüürlaste osa kohta ajaloos

Seoseid vabamüürlusega on olnud paljudel tuntud vallutajatel, näiteks Napoleon I-l. Vabamüürluse poliitiline organisatsioon kasvas välja Templiordust.

Vabamüürlus Venemaal
Vabamüürlus on Venemaal korduvalt keelustatud. 

Septembris 2007 oli Venemaal 28 vabamüürlaste looži umbes 400 liikmega.

Vabamüürlus Eestis

Eestis tekkis vabamüürlus aastatel 1771–1773, kui Tallinnas asutati vabamüürlaste loož nimega Isis, kuhu kuulusid põhiliselt saksa ja vene aadlikud, kaupmehed, ametnikud, professorid, vaimulikud ja kunstitegelased. Eestlastest kuulusid sellesse pastor Otto Wilhelm Masing ja muusik Karl Friedrich Karell. Kuni vabamüürluse keelustamiseni Venemaal 1822. aastal, tegutses Eestis neli looži.

1926. aastal loodi Eesti Vabariigis Tallinnas rahvusvahelise looži Le Droit Humain tütarloož Kalevipoeg (selle juht oli Eduard Hubel). Loož kuulus prantsuse liini, milles aktsepteeriti ka naisi. Eesti esimene president Konstantin Päts ja väejuhataja Johan Laidoner olid vabamüürlased, kes kuulusid Rootsi looži. 

Vabamüürlaste organisatsioon taasloodi 1992. aastal, mil alustas tegevust loož Fööniks. Aastatel 1992–2007 loodi Eestis kümme looži ja üks uurimisloož, sealhulgas Tallinnas, Tartus, Pärnus, Haapsalus ja Viljandis.

18. mail 1999 asutati Eesti Vabade ja Tunnustatud Vabamüürlaste Suurloož, mis on Eesti loožide keskorganisatsioon. Eesti suurloož kuulub rahvusliku ühendusena suveräänse ja võrdväärsena tunnustatud suurloožide perre.

Eestis on praegu umbes 500 vabamüürlast.

Šoti riituses, mis kehtib Eestis, on 33 astet. Yorki riituses on astmeid ehk kraade 11. Šoti riitus keskendub rohkem spirituaalsetele õpetustele ja Yorki riitus teoloogilistele õpetustele.

Retseptsioon Eestis
Tuntumad eesti autorid, kes on vabamüürlusest kõrvalseisja positsioonilt kirjutanud on Jüri Lina ja Tiit Madisson. Lina on kirjutanud sel teemal kolm raamatut: "Kommunisternas heliga krig" (rootsi keeles), "Skorpioni märgi all" ja "Maailmaehitajate pettus". Ta on teinud ka kaks rahvusvahelist filmi, sealhulgas "Valgusetoojad". Mõlemad on vabamüürluse suhtes väga kriitilised, esitades andmeid massoonide endi allikaist ja tuntud vabamüürlaste tsitaate. Jüri Lina tugineb tihti originaalallikaile, kuid tema uurimusi on ka kritiseeritud.

Vaata ka 
Eesti Vabade ja Tunnustatud Vabamüürlaste Suurloož
Illuminaadid

Viited

Kirjandus

Eesti keeles
Jaanus Tasuja. Rahvaste hävitajad: juudid, revolutsioonid ja maailmavallutamine. I vihk, Tartu 1933.  
Edgar Stahf. Juutlus ja vabamüürlus. – Aktuaalseid küsimusi: rahvakasvatustalituse kursuste loengute kokkuvõtteid. I, Tallinn 1942.
 Juri Lotman, Vestlus vabamüürlusest valgustuse valguses. Küsinud ja tõlkinud Eduard Parhomenko. – Akadeemia 1992, nr. 2, lk 227–241.
Vilja Kiisler. Kriitika kriisivarjutus ja valgustuse pimenemine. – Vikerkaar 1999, nr 11–12, lk 131–139. 
William Bramley. Eedeni jumalad, Tallinn 1999, tõlkinud Janina Karemäe, ISBN 9985-66-123-0
Johan G. Hakman. Esimesed Eesti vabamüürlased, Tartu 2000, ISBN 9985-9261-0-2
Arno Köörna. Vabamüürlus: müstika ja tegelikkus, Tartu 2000, ISBN 9985-9261-2-9
Sri Rama Michael Tamm. Kabala – saladuste saladus, Tallinn 2001, ISBN 9985-805-32-1
Raivo J. Raave. Vandenõuteooriad. – Päikesetuul, 2002, nr 1, lk 9–11.      
Gotthold Ephraim Lessing. Ernst ja Falk: vestlusi vabamüürlastele, Tartu 2003, tõlkinud Krista Räni, ISBN 9985-9261-7-X
Jasper Ridley. Vabamüürlased, Tallinn 2003, tõlkinud Hillar Tali, ISBN 9985-66-344-6
Christopher Knight, Robert Lomas. Hiirami võti: vaaraod, vabamüürlased ja Jeesuse salajaste rullraamatute avastamine, tõlkinud Matti Piirimaa, Tallinn 2003, ISBN 9985-73-600-1
Karl Steinhauser. Euroopa Liit – tuleviku super-Nõukogude Liit, Pärnu 2003.
 Jüri Lina, *"Skorpioni märgi all", Stockholm, 1996, 1998, 2003.
 Domenico V. Ripa Montesano, Vademecum di Loggia, Edizione Gran Loggia Phoenix-Roma Italia 2009 ISBN 978-88-905059-0-4
Jüri Lina. Maailmaehitajate pettus: vabamüürluse varjatud ajalugu, Stockholm 2003, ISBN 91-972897-6-0 , täiendatud trükk 2004, ISBN 91-974952-0-4
Christopher Knight, Robert Lomas. Teine messias: templirüütlid, Torino surilina ja vabamüürluse suur saladus, Tallinn 2003, tõlkinud Matti Piirimaa, ISBN 9985-73-581-1
Tiit Madisson. Maailma uus kord: judaistide ja vabamüürlaste varjatud tegevus rahvaste ning riikide allutamisel, Lihula 2004, ISBN 9985-897-17-X
Vello Lattik. Siim, viska padruneid!, Viljandi 2004, ISBN 9949-10-517-X
Laurence Gardner. Püha seaduselaeka saladused: hämmastavaid avastusi kulla uskumatust mõjuvõimust, Tallinn 2005, tõlkinud Ann Kivikangur, ISBN 9985-66-426-4
Iain McCalman. Cagliostro: maag mõistuse sajandil, Tallinn 2006, tõlkinud Urmas Rattus, ISBN 9949-407-64-8
Alexander Giese. Vabamüürlased : sissejuhatus vabamüürlusesse, Tallinn 2015, peatüki Eesti kohta kirjutanud Silver Loit ; tõlkinud Saale Väester, Kersti Tamm, ISBN 9789949954629
Eesti-Poola Uurimisgrupp "Kontrrevolutsiooniline Vastuluure". Uus maailmakord – kelle kasuks ja kelle juhtimisel?: elementaarsed teadmised vabamüürlastest ja sarnastest gnostilistest salaühingutest ning nende eesmärkidest, ilmumiskoht ja -aeg teadmata

Inglise keeles
"Ruled By Secrecy" – Jim Marrs
"The Freemason's Companion" – Anonymus
"Question and Answer for the Clandestine Freemason" – Malachi Z. York
"Born in Blood : The Lost Secrets of Freemasonry" – John J. Robinson
 "Vademecum di Loggia",Domenico V. Ripa Montesano, Edizione Gran Loggia Phoenix – Roma Italia 2009 ISBN 978-88-905059-0-4
"The Secret Architecture of Our Nation's Capital: The Masons and the Building of Washington, D.C." – David Ovason
 "Under the Sign of Sthe Scorpion" – Jüri Lina, Stockholm, 1998, 2002
 "Architects of Deception" – Jüri Lina. Stockholm, 2004

Välislingid

Adam Weishaupt ja illuminaadid
Vabamüürlastest
Eesti Vabade ja Tunnustatud Vabamüürlaste Suurlooži koduleht
Jüri Lina vabamüürlastest ja illuminaatidest
Vabamüürluse jumal
Vabamüürluse ja kristluse kokkusobivusest
Müüt kristlikust loožist
Abiks ja vabanemiseks vabamüürlastele Ex-Masons for Jesus